Echipa de handbal junioare III a Liceului cu Program Sportiv Suceava continuă să facă o figură frumoasă în Campionatul Național chiar dacă vârsta jucătoarelor este cu un an mai mică decât a competitoarelor. În etapa a III-a din Grupa Speranță 1, formația antrenată de Florin Ciubotariu și Iulian Dugan a reușit o victorie mare, cu 25-24, pe terenul primei clasate, Pro Sport Focșani.
Cu golgeterele Ilinca Lahman și Maria Gîtman în bună dispoziție de joc și cu portărița Natalia Dumitraș deosebit de inspirată între buturi, sucevencele au jucat cu mult aplomb și dăruire obținând un succes foarte important, în condițiile în care au fost nevoite să evolueze o treime din meci în inferioritate numerică.
În afară de Ilinca Lahman și Maria Gîtman, autoare a câte 8 goluri, pentru LPS Suceava în confruntarea cu Pro Sport Focșani au mai punctat jucătoarele Ioana Bălan (3), Alessia Petruneac (2), Lidia Antipenco, Maria Solcan, Erato Chiriazic și Iulia Ailenei.
În urma a acestui succes, LPS Suceava a egalat-o pe Pro Sport Focșani în fruntea clasamentului, cele două formații acumulând câte 6 puncte. Pozițiile următoare sunt ocupate de CSȘ Călărași și CSM Galați, cu câte 4 puncte, LPS Vaslui – 3 puncte, și ACS KIR Constanța – 2 puncte.